
Narva Linnavalitsus võtab vastu protokollilise otsuse:

1. Taotleda Narva Linnavolikogult määruse vastuvõtmist Laste varjupaigateenuse osutamise tingimuste ja korra Narva linnas kinnitamisest vastavalt lisatud Narva Linnavolikogu määruse eelnõule. 
2. Volitada Narva Linnavalitsuse abilinnapea Tatjana Patsanovskajat kandma ette eelnimetatud küsimust Narva Linnavolikogu istungil.

EELNÕU

NARVA LINNAVOLIKOGU

MÄÄRUS

Laste varjupaigateenuse osutamise tingimused ja kord Narva linnas
Määrus kehtestatakse kohaliku omavalitsuse korralduse seaduse § 22 lõike 1 punkti 5 ning sotsiaalhoolekande seaduse § 21 alusel.
§ 1. Reguleerimisala 

(1) Käesolev määrus reguleerib laste varjupaigateenuse (edaspidi teenus) osutamise tingimusi ja korda vanemliku hoolitsuseta jäänud või vägivalla või konfliktide tõttu ohtu sattunud lastele.
(2) Teenuse osutamise eesmärgiks on tagada vanemliku hoolitsuseta jäänud või ohtu sattunud lastele nende eale ja seisundile vastav hooldamine ja nende õiguste ja huvide kaitse.
(3) Teenust korraldab ja osutamiseks linnaeelarvest eraldatud vahendite üle peab arvestust Narva linna Sotsiaalabiamet (edaspidi Sotsiaalabiamet) hallatava asutuse Narva Laste Varjupaiga (edaspidi teenuse osutaja) kaudu.
(4) Teenuse osutaja ei ole lapse seaduslik esindaja.
(5) Teenust osutatakse lähtudes Eesti Vabariigi seadusandlusest, Narva linna õigusaktidest ja käesolevast määrusest.
§ 2. Lapse toimetamine teenusele
(1) Lapsi võivad teenuse osutamiseks kohale toimetada lapse ohtu sattumisest teada saanud isikud, sealhulgas ametiisikud.
(2) Lapse teenusele tooja on kohustatud andma oma andmed (nimi, kontaktandmed, vajadusel töökoht ja amet) ning andma selgitusi asjaolude kohta, mis tingisid lapse teenusele toomise. Teenuse osutajal on õigus küsida lapse teenusele tooja isikut tõendavat dokumenti isikuandmete kontrollimiseks.

(3) Laps võib teenuse osutamise kohta tulla omal algatusel, kui ta on lahkunud kodust oluliste probleemide tõttu. Sellisel juhul viivitamatult selgitatakse välja kõik lapse teenusele saabumist tingisid asjaolud ja lapse andmed.
§ 3. Teenuse osutamine
(1) Teenust osutatakse ööpäevaringselt 0- kuni 18- aastastele lastele, vajaduse korral ka teenusel olevat last hooldatavale isikule. 

(2) Teenust osutatakse kõigile lastele sõltumata nende elukohast.
(3) Kõigi varjupaika tulnud või toodud laste kohta peetakse arvestust ja vormistatakse isiku toimik. Lapse saabumisel teenusele koostab teenuse osutaja juhtumi kirjelduse. 
(4) Teenuse osutaja on kohustatud informeerima esimesel võimalusel teenusele tulnud või toodud lapsest tema elukohajärgset omavalitsust või vastavat riigi esindust, kes lahendab lapse edaspidise elukorralduse küsimused.
(5) Teenus sisaldab järgmisi tegevusi:
1) ööbimisvõimaluse ja toitlustamise tagamine;
2) vajadusel puhta pesu ja riiete võimaldamine;
3) esmane sotsiaalnõustamine ja psühholoogiline abi;
4) meditsiinilise abi osutamise korraldamine;
5) pesemisvõimaluste tagamine;
6) abistamine kooliülesannete lahendamisel.
(6) Abi vajav laps ja vajaduse korral ka last hooldatav isik võib varjupaigas viibida selle aja jooksul, mis on vajalik tema elu edasiseks korraldamiseks.
(7) Teenuse osutamine lõpetatakse, kui langevad ära põhjused, mis olid lapse varjupaika sattumise aluseks.
(8) Teenuse osutaja on kohustatud informeerima teenuselt lahkunud lapsest tema elukohajärgset omavalitsust või vastavat riigi esindust.
§ 4. Teenuse finantseerimine
(1) Teenuse saajatele on teenus tasuta.

(2) Kui varjupaigas viibib laps, kelle elukohana Eesti rahvastikuregistris ei ole registreeritud     

            Narva linn, esitab teenuse osutaja lapse elukohajärgsele omavalitsusele või vastava riigi   

            esindusele arvet ülalpidamiskulude katmiseks. Tasu ei või nõuda siis, kui teenust  

            osutatakse lapsele kuni kolm päeva.
(3) Teenuse maksumuse kinnitab Narva Linnavalitsus. 
 § 5. Rakendussätted
Määrus jõustub seadusega sätestatud korras. 

Aleksandr Jefimov

Esimees
Õiend 

Narva Linnavolikogu määruse  „Laste varjupaigateenuse osutamise tingimused ja kord Narva linnas“ eelnõu juurde

Sotsiaalhoolekande seaduse § 21 kohaselt valla- või linnavalitsus võib osutada muid sotsiaalteenuseid. 

Laste varjupaigateenuse osutamise eesmärgiks on tagada vanemliku hoolitsuseta jäänud või ohtu sattunud lastele nende eale ja seisundile vastav hooldamine ja nende õiguste ja huvide kaitse.

Vastavalt kohaliku omavalitsuse korralduse seaduse § 22 lõigele 1 punktile 5 kuulub toetuste andmise ja valla või linna eelarvest finantseeritavate teenuste osutamise korra kehtestamine Volikogu pädevusse.

Selleks, et reguleerida laste varjupaigateenuse osutamist on vaja kinnitada vastavat korda, kus määratletakse teenusele toimetamise ja teenuse osutamise tingimusi.  

Arvestades ülaltoodud, taotleb Narva linna Sotsiaalabiamet „Laste varjupaigateenuse osutamise tingimused ja kord Narva linnas“ kinnitamist.

Galina Vologdina

Direktori kohusetäitja

